জাজিরা থানা ও স্থানীয় সূত্রে জানা গেছে, সেনেরচরের ছোট কেষ্ণনগর গ্রামের মসজিদের ইমাম মোবারক মোল্লার মেয়ে হালিমা। মাদারীপুরের নুরুল আমিন বিশ্ববিদ্যালয় কলেজ থেকে গত বছর এইচএসসি পরীক্ষায় অকৃতকার্য হন তিনি। এবারও পরীক্ষা দেওয়ার প্রস্তুতি নেন। তবে মানসিক অসুস্থতার কারণে গত কয়েক দিন ধরে হালিমা অসংলগ্ন কথাবার্তা বলছিলেন। ঠিকমতো খাবারও খেতেন না। শুক্রবার সকাল ৭টার দিকে হঠাৎ করেই ছুরি দিয়ে নিজের গলা কাটার চেষ্টা করেন হালিমা। টের পেয়ে তাঁর ছোট বোন চিৎকার দিলে বাবা মোবারক মোল্লা ও মা শুকুরজান বিবি রক্তাক্ত অবস্থায় মেয়েকে জায়নামাজের ওপর পড়ে থাকতে দেখেন। হাসপাতালে নেওয়ার পথেই হালিমা মারা যান। পরে স্থানীয় লোকজন জাজিরা থানা পুলিশকে খবর দেয়। পুলিশ ঘটনাস্থলে গিয়ে লাশ উদ্ধার করে ময়নাতদন্তের জন্য শরীয়তপুর সদর হাসপাতাল মর্গে পাঠায়। এ ঘটনায় জাজিরা থানায় একটি অপমৃত্যুর মামলা হয়েছে।